EPISTOLA CCCLXXIV. EPISTOLA FRATRIS R. AD. FRATRES G. R.
G. . . G. R. dominis et dilectis in Christo fratribus, frater R., spiritu consilii et fortitudinis abundare.
Benedictus Deus qui, licet vestris exigentibus meritis sero, respexit tamen ut visitaret sedentes in tenebris, ut dissiparet saccum miseriae vestrae, ut converteret luctum in gaudium, ut post lacrymarum potum inopinatae vino laetitiae longi moeroris tristitiam exhilararet. Audivi equidem et laetatus sum, in his quae dicta sunt mihi, et exsultavit ut magnificaret anima mea Dominum, verumtamen multo uberius propter vos quos dilexit, sed in Domino. Ex eo namque nostrae dilectionis causa et per eum in ipso contracta est. Hinc est enim quod ea in quibus vos propter Deum devotius invigilare contueor, jucundiori animo et uberioris benignitatis affectu valde arctius amplector. De oppressione siquidem et desolatione vestra quantum dolucrim, frequenti gemitus mei querela innotuit. Vestrae etenim calamitatis aerumnam, meam duxi. Quam si minus praesens corpore, animo tamen nunquam absens sustinui: verumtamen divinae miserationis gratia, qui prius timui, sperare jam coepi. Quis enim injusta timeat causa praesertim quam tot et tanta fovent patrocinia? Quisve domino papae ex apostolicae sedis auctoritate jubente, regia etiam potestate protegente, tantorum judicum diligentia pie et juste ac benigne per omnia consulente diffidat? Quis etiam in tam discreto, tam necessariae emendationis principio, de jucundo et prospero exitu desperet? Studiosa igitur solummodo diligentia res eget, ut rationabiliter susceptum piae aequitatis opus ad affectum perseverantia perducat. Accingimini ergo et estote forti animo, videbitis enim Domini auxilium super vos, ut expulso dissipatore, possessionum ecclesiae vestrae status in melius reformetur. Jam enim mihi videre videor semen Jacob de tribu Ephraim et de domo Manassae, virum scilicet ecclesiae vestrae curam suscipientem, qui supplantatis adversariis vitae vocatis possessionibus fructificet et in reformando religionis decore invigilet, et oblitus ea quae retro sunt in anteriora se extendat: coelestia studiose quaerens et temporalia discrete administrare non omittens. Veniet, inquam, veniet, donante Domino, dilectissima dies illa, ut misericordiam Dei videamus, ut causa desiderati boni perfecto fructu gaudeamus. Cavete igitur in causa beati Petri vobis tam diligenter a beati Petri vicario injuncta, ne vel negligentius aliquid remittatis vel vehementius exaggeretis: ne sit vel periculosa negligentia, vel suspecta vehementia, et domus vestrae non reveletur oppressio, si vestras persequendo injurias aut vestro servire commodo aut ultionis inaestuare desiderio videamini. State ergo viriliter agentes nec terrore vel blanditiis a rectitudinis statu declinantes, sed secundum scientiam zelum Dei tenentes simpliciter et recte gradientes, nec vel pusillanimiter fracti vel enerviter emolliti. Scio enim nec ambigo, quin vestram in multis simplicitatem tam caput mali hujus quam membra ipsius circumvenire laborent. Sed quia et falli inutile et fallere turpe, non immerito voluit Dominus filios sanctae matris Ecclesiae et serpenti assimilari et columbae. Attendite ergo super his et vobis in posterum et Ecclesiae vestrae consulite, quia tanto gravius dejiciemini, quanto non erat ulterius locus resurgendi, si vos post domini papae praeceptum et paternorum tantorum contemptum mutabilitatem animorum in suae perversitatis inclinaverint affectum. Mei igitur consilii haec est mens et definitiva sententia, ut nulli spiritui in aliud quam quod agendum suscepistis credatis, ne si iterum causam reformare oportuerit, vos in ea aut pro ea stare nequaquam possitis et vos pariter periculo capitis et famae detrimento subjaceatis. Si autem appellare compulsi fueritis, aut ipse subterfugium quaerens appellaverit, et in hac quoque parte cautela opus est. Periculosum namque maxime est cum eo iter communicare, quorum affines et propinqui sanguini nostro possint insidiari. Verum a legatis vobis judicibus de facultatibus ecclesiae vestrae proferenda causa ecclesiae tanto itineri necessarios sumptus vobis dari postulantes, et eorum muniti litteris quae dicuntur apostolis quanto citius poteritis ad dominum papam proficisci ne differatis. Valete.